ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о потврђивању Уговора између Владе Републике Србије и Владе Мађарске о пријатељским односима и сарадњи у области стратешког партнерства, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА

Имајући у виду обострано изражени интерес да се свеукупна билатерална сарадња подигне на ниво стратешког партнерства и чињеницу да се билатерални односи налазе на највишем нивоу у историји, Република Србија и Мађарска су потписале Уговор између Владе Републике Србије и Владе Мађарске о пријатељским односима и сарадњи у области стратешког партнерства на Шестој заједничкој седници Владе Републике Србије и Владе Мађарске 8. септембра 2021. године у Будимпешти.

Овим Уговором се на равноправној основи дефинише оквир сарадње на нивоу стратешког партнерства и у свим областима поспешује билатерална сарадња између државних органа и установа, друштвених и других организација, подразумевајући и локалне органе, у циљу продубљивања и развијања билатералних односа.

Уговор предвиђа јачање сарадње у области: одбране, борбе против тероризма, хибридних и сајбер претњи и ванредних ситуација; очувања безбедности на државним границама и заједничког одговора миграционим изазовима; развоја граничних прелаза; сарадње по питању евроинтеграције Републике Србије; сарадње у међународним и регионалним организацијама, посебно у оквиру Организације уједињених нација; развоја економских односа; инфраструктурних веза; енергетских система; заштите људских и мањинских права, права особа са инвалидитетом и старијих особа; породичне политике и демографије; сарадње у области спорта и омладине; туризма; сарадње између релевантних здравствених установа; у области социјалног осигурања; у области животне средине; у области образовних и културних институција, научне и технолошке сарадње; у области иновација; заједничког коришћења дипломатских мисија и процеса историјског помирења.

Овај уговор је закључен на десет година и продужава се за додатна раздобља од пет година, осим ако га једна од Страна не откаже писменим обавештењем дипломатским путем годину дана пре његовог истека

У складу да постигнутим договором две стране, Уговор је закључен на српском и мађарском језику

III. ОСНОВНИ ПРАВНИ ИНСТИТУТИ И ПОЈЕДИНАЧНА РЕШЕЊА

Члан 1. Закона прописује да се потврђује Уговор између Владе Републике Србије и Владе Мађарске о пријатељским односима и сарадњи у области стратешког партнерства, потписан у Будимпешти 8. септембра 2021. године на српском и мађарском језику.

Члан 2. Закона садржи текст Уговора у оригиналу на српском језику.

Члан 3. Закона прописује да предметни Закон ступа на снагу осмог дана од дана објављивања у „Службеном гласнику Републике Србије-Међународни уговори”.

IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА

За спровођење Закона о потврђивању Уговора између Владе Републике Србије и Владе Мађарске о пријатељским односима и сарадњи у области стратешког партнерства, није потребно издвајање финансијских средстава из буџета Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

У складу са чланом 167. Пословника Народне скупштине („Службени гласник PC”, број 20/12 – пречишћен текст), предлаже се доношење Закона по хитном поступку ради испуњења међународних обавеза Републике Србије и приоритета спољне политике.